IL SORELI, LA ATMOSFERE, LA NATURE
Dopo vê passât la linie imagjinarie dal ecuinozi de Sierade il soreli al va indevant a sbassâsi dilunc de sô parabule celeste di rive jù, fasint cussì calâ la durade dal dì e cressi chê de gnot. Il soreli al spant i ultins clips e dapardut si intraven il rimplant de sô colade. La nature e marche la sô variazion cromatiche, tant che in chest mês i siei cuadris vegjetâi si pandin come une grande palete di colôrs, prime vivarôs e slusints, po smavîts e flaps in spiete dal so impisuliment. I animâi a emigrin o a cirin lis tanis li che a laran in letarc tal lunc Invier. I paisaçs a son tocjâts des primis brumis; il plan e lis vals a puedin za cuvierzisi di fumatis, sul mâr a soflin buere e tramontane.
VORIS DAL CICLI AGRARI
Si fâs la seconde part de vendeme, di racuelte di pomis e di prodots de tiere, soredut patatis e blave, che a vegnin puartâts a cjase, ingrumâts e in part ancje trasformâts pe lôr conservazion. Grandis voris tai curtîi e tes cjanivis pes operazions delicadis de vinificazion in graciis dal tratament atent des uis, dal control dal zucar dai mosts, de lôr ebolizion e dal colôr e savôr dal prin vin. Si tache cu lis gnovis seminis dai cjamps pal prossim an agrari. Dutis lis ativitâts agrariis e lis stessis voris di ricostituzion des scortis, ancje pal riscjaldament vie pal Invier (len e une volte ancje cjarbon e torbe) a vevin di jessi finidis dentri de date di fonde di S. Simon (28-X). Tai zardins si cerpissin i arbuscj dai pomârs, si cjapin sù i bulbis di zîs, spadis, gjorgjinis pe lôr riposizion e conservazion in ambients secs e parâts; cul zovin di lune si moltiplichin par talee madreselvis, cameliis e bos. Si prontin ancje lis busis par implantâ gnûfs çocs dai rosârs. Tai orts lis feminis a puedin semenâ ancjemò brocui e spinazis, cevolis e puars, sblancjâ fenoi e selino e setâ i crisantems. Si proviôt a parâ lis plantis plui sensibilis dai prins frêts. ❚
____________
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
IL GRANT LUNARI DAL FRIÛL. Otubar............
IL SORELI, LA ATMOSFERE, LA NATURE
fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn